**PASIENTINFORMASJON - ENDETARMSKLØE/EKSEM**

**(PRURITUS ANI, PERIANALT EKSEM)**

Huden omkring endetarmen er utsatt for en rekke påkjenninger. Fuktighet, mekanisk gnissing, irriterende stoffer fra tarminnhold, normalt forekommende bakterier og sopp, ufordøyde stoffer fra mat/medisiner og annet som er inntatt gjennom munnen.

Dette kan føre til irritasjoner i huden, spesielt hvis kontakten med stoffene er langvarig og hyppig (dårlig hygiene, diarè). Av og til kan overdreven vasking også føre til irritasjon.

**HVILKE PLAGER ER VANLIGE?**

Kløe i og ved selve endetarmsåpningen. Ofte anfallsvis med bedre perioder.

Symptomene forverres ofte ved stress og psykiske belastinger. En rekke kostfaktorer kan forverre plagene, bl.a. kaffe, sterke krydder, citrus frukter og syltete agurker. Dårlig hygiene og altfor hyppig vasking med uegnete produkter er også uheldig.

**HVORDAN ER BEHANDLINGEN?**

\***Unngå** inntak av forverrende stoffer.

\*Vær nøye med **hygienen.**

* Etter avføring **tørkes forsiktig** av med toalettpapir.
* Videre **vaskes forsiktig** med en mild såpe eller kun lunkent vann og skyll godt.
* Tørk forsiktig med håndkle. Unngå å gni.
* Påfør en fet barnestellesalve på den rengjorte huden for å lage en barriere mot de irriterende faktorene (svette og tarminnhold).
* Hvis det er uttalt eksem bør dette behandles med en eksemsalve (kortisonholdig) x 1 daglig de første 1-2 ukene for å dempe irritasjonen. Ved fremdeles plager brukes kortison kremen 2 ganger i uken over lengre tid ved siden av de øvrige tiltak.
* Det er viktig å være forsiktig for ettertiden og eventuelt innføre «skjerpet» hygiene hvis irritasjonen melder seg igjen. På denne måten kan en stoppe tilstanden i en tidlig fase.

**HVORDAN GÅR DET ETTER BEHANDLING?**

Tilstanden er utpreget kronisk. Vær forberedt på at plagene i mer eller mindre grad dukker opp igjen. Det er svært viktig å prøve å stoppe tilstanden før den får «festet grepet». Hvis man roter seg inn i en ond «kløe-sirkel» er det vanskelig å komme ut igjen.